หุ้นดิ่ง11จุดตื่นก่อการร้าย
ทิ้งพลังงานหนีน้ำมันร่วง รร.เอราวัณห้างเซ็นทรัลมีมาตรการพร้อมป้องกัน
14 ม.ค. 2555

ทิ้งพลังงานหนีน้ำมันร่วง รร.เอราวัณห้างเซ็นทรัลมีมาตรการพร้อมป้องกัน
หุ้นไทยรูดหนัก 11 จุด ผวาสหรัฐเตือนคนอเมริกันระวังเหตุก่อการร้ายในไทย โรงแรมเอราวัณและห้างเซ็นทรัลมีมาตรการพร้อมรับมือ
นักลงทุนตื่นตระหนกแห่เทกระจาดหุ้นไทย กดดัชนีทรุดแรงถึง 11.05 จุด ลงไปแตะระดับต่ำสุดของวันที่ 1,041.18 จุด ในเวลาประมาณ 15.30 น. ของวันที่ 13 ม.ค. ภายหลังเว็บไซต์ของสถานทูตสหรัฐอเมริกาออกประกาศเตือนคนอเมริกันที่มาท่องเที่ยวในประเทศไทยให้ระมัดระวังสูงสุดเหตุก่อการร้ายใน กทม.
แต่หลังจากนั้นก็มีแรงไล่ซื้อหุ้นกลับอย่างรวดเร็ว จนทำให้ดัชนีกระเตื้องขึ้นไปปิดที่ 1,044.81 จุด ลดลง 7.42 จุด ด้วยมูลค่าการซื้อขายรวม 23,837 ล้านบาท ขณะที่นักลงทุนต่างชาติขายเพียง 431 ล้านบาทเท่านั้น 
เจ้าหน้าที่การตลาด กล่าวว่า ตลาดหุ้นไทยตกใจคำเตือนเหตุการณ์ก่อการร้ายในไทย จึงมีแรงเทขายหุ้นออกมา โดยเฉพาะหุ้นในกลุ่มพลังงานที่มีผลต่อการคำนวณดัชนีมากที่สุด 
อย่างไรก็ตาม หุ้นในกลุ่มนี้ก็พร้อมที่จะปรับตัวลงอยู่แล้ว เนื่องจากราคาน้ำมันล่วงหน้าลดลงมาเหลือไม่ถึง 100 เหรียญสหรัฐต่อบาร์เรล หลังจากสหภาพยุโรป (อียู) อาจพิจารณาเลื่อนมาตรการคว่ำบาตรการนำเข้าน้ำมันดิบของอิหร่านออกไปอีก 6 เดือน และจะกดดันหุ้นพลังงานอีกระยะหนึ่ง 
สำหรับราคาหุ้นบริษัท ปตท.สำรวจและผลิตปิโตรเลียม (PTTEP) ปิดที่ 174.50 บาท ลดลง 4 บาท หรือ 2.24% กดดัชนีหุ้นลดลง 1.64 จุด บริษัท ปตท. (PTT) ปิดที่ 322 บาท ลดลง 2 บาท กดดัชนี 0.70 จุด 
ขณะที่หุ้นกลุ่มท่องเที่ยวและโรงแรมก็ปรับตัวลง โดยดัชนีกลุ่มปิดที่ 277.76 จุด ติดลบ 0.55 จุด 
นางกมลวรรณ วิปุลากร กรรมการผู้จัดการใหญ่ บริษัท ดิเอราวัณ กรุ๊ป (ERW) ให้ความเห็นกรณีสหรัฐเตือนนักท่องเที่ยวอเมริกันให้ระวังเรื่องการก่อการร้าย ว่า บริษัทยังไม่มีมาตรการพิเศษออกมา เพราะเพิ่งมีข่าวออกมาเมื่อวันที่ 13 ม.ค.ที่ผ่านมา 
ปกติธุรกิจโรงแรมจะมีการจัดการเรื่องการรักษาความปลอดภัยอยู่แล้วตามระดับการตักเตือน โดยสหรัฐค่อนข้างอ่อนไหวต่อการก่อการร้ายอยู่แล้ว
“ระบบการรักษาความปลอดภัยเป็นไปตามระดับการตักเตือน กรณีเข้มงวดน้อยก็มีการตรวจค้นบริเวณทางเข้าที่จอดรถ แต่หากเข้มงวดมากก็ตรวจตั้งแต่ทางเข้าประตู”
นอกจากนั้น ยังมีการประกันภัยก่อการร้ายต่างประเทศ ที่ปัจจุบันเบี้ยประกันภัยด้านนี้ลดลงอย่างมากตั้งแต่ โอซามา บิน ลาเดน เสียชีวิต 
“ปลายปีที่มีเหตุการณ์ชุมนุมประท้วงในประเทศ เราเพิ่งต่อประกันภัยก่อการร้าย ปรากฏว่าราคาลดลงครึ่งหนึ่ง จึงเชื่อว่าการเตือนครั้งนี้ไม่รุนแรงเหมือนช่วงที่ บิน ลาเดน ยังมีชีวิตอยู่”
นายนริศ เชยกลิ่น รองกรรมการผู้จัดการใหญ่ สายงานการเงินและบัญชี และสายงานบริหารสินทรัพย์ บริษัท เซ็นทรัลพัฒนา (CPN) กล่าวว่า บริษัทมีการเตรียมพร้อมและดำเนินการในเรื่องความปลอดภัยในศูนย์การค้าทุกแห่งอยู่แล้ว ซึ่งการออกประกาศเตือนครั้งนี้ทำให้เกิดความกังวลในการทำธุรกิจในระดับหนึ่ง แต่ก็เชื่อว่าเราจะผ่านพ้นไปได้ เพราะที่ผ่านมาได้เจอเหตุการณ์ร้ายๆ มาหลายครั้งแล้ว
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย เปิดเผยว่า เมื่อวันที่ 12 ม.ค.ที่ผ่านมา ตลาดหลักทรัพย์ร่วมกับบริษัทหลักทรัพย์ ดีบีเอส วิคเคอร์ส (ประเทศไทย) นำบริษัทจดทะเบียน (บจ.) ชั้นนำ 9 แห่ง ร่วมงาน “The Pulse of Asia Conference” ณ ประเทศสิงคโปร์ 
การโรดโชว์ครั้งนี้มีผู้ลงทุนต่างชาติให้ความสนใจร่วมรับฟังข้อมูลกว่า 90 ราย จาก 50 กองทุนชั้นนำ ซึ่งบริหารกองทุนมูลค่ารวมประมาณ 2.6 ล้านล้านเหรียญสหรัฐ และยังมีนักธุรกิจชั้นนำที่ลงทุนโดยตรงในประเทศไทยเข้าร่วมด้วย 
“ผู้ลงทุนต่างชาติได้ให้ความสนใจการลงทุนในตลาดหุ้นไทยซึ่งมีสภาพคล่องสูงในภูมิภาคเอเชียตะวันออกเฉียงใต้ และความหลากหลายของกลุ่มผู้ลงทุน อีกประเด็นสำคัญที่สนใจคือ การเริ่มใช้ระบบการซื้อขายใหม่ในเดือน ก.ค. และการเชื่อมโยงกับตลาดอื่นๆ ในภูมิภาคอาเซียน (ASEAN Linkage) ในเดือน ส.ค. 2555 นี้” นายจรัมพร กล่าว